ทองปรับลง200บาททุบสถิติต่ำรอบใหม่
ทองคำปรับราคาลง 200 บาท หลังค่าเงินลีราของตุรกีดิ่งจากปัญหาเศรษฐกิจในประเทศ ชี้แนวโน้มยังปรับตัวลงต่อเนื่อง
15 ส.ค. 2561

ทองคำปรับราคาลง 200 บาท หลังค่าเงินลีราของตุรกีดิ่งจากปัญหาเศรษฐกิจในประเทศ ชี้แนวโน้มยังปรับตัวลงต่อเนื่อง
รายงานข่าวสมาคมค้าทองคำ เปิดเผยว่า ในวันที่ 14 ส.ค. ราคาทองปรับลดลง 200 บาท โดยทองคำแท่ง รับซื้อบาทละ 18,800 บาท ขายออก บาทละ 18,900 บาท ทองรูปพรรณ รับซื้อบาทละ 18,464.88 บาท และขายออกบาทละ 19,400 บาท ราคาต่างประเทศอยู่ที่ 1,195.50 ดอลลาร์สหรัฐ/ออนซ์ เนื่องจากนักลงทุนเทขายทองคำหันไปลงทุนในสกุลเงินดอลลาร์ หลังค่าเงิน ลีราร่วงหนักจากปัญหาวิกฤตเศรษฐกิจ ในประเทศตุรกี อย่างไรก็ตาม มอง แนวโน้มทองคำอาจปรับตัวลงต่อไปอีก
ด้านบริษัท วายแอลจี บูลเลี่ยน อินเตอร์เนชั่นแนล กล่าวว่า ราคาทองคำลดลงต่ำสุดในรอบ 2 ปี 7 เดือน นับจากวันที่ 1 ก.พ. 2559 เป็นผลมาจากสถานการณ์ความขัดแย้งระหว่างสหรัฐกับตุรกี หลังจากที่ล่าสุดนาย โดนัลด์ ทรัมป์  ประธานาธิบดีสหรัฐ ได้ประกาศตั้งกำแพงภาษีเหล็กและอะลูมิเนียมนำเข้าจากตุรกีเพิ่มขึ้นอีกสองเท่า ส่งผลให้นักลงทุนแห่เข้าซื้อดอลลาร์และเทขายยูโร ท่ามกลางความวิตกกังวลเกี่ยวกับผลกระทบจากการทรุดตัวลงของค่าเงินลีราของตุรกีด้วย